UAB „Telšių regiono atliekų tvarkymo centras“

 vaizdo duomenų tvarkymo taisyklės 2020 m.

|  |  |
| --- | --- |
|  | PATVIRTINTADirektoriaus2020 m. gegužės 4 d. įsakymu Nr. V-20/30Dėl UB „Telšių regiono atliekų tvarkymo centras” vaizdo duomenų tvarkymo taisyklių naujos redakcijos patvirtinimo |

**UAB „TELŠIŲ REGIONO ATLIEKŲ TVARKYMO CENTRAS“**

**VAIZDO DUOMENŲ TVARKYMO TAISYKLĖS**,

priimtos pagal 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo nuostatas

# PAGRINDINĖS SĄVOKOS

1. **UAB „Telšių regiono atliekų tvarkymo** **centras“**, įmonės kodas 171780190, PVM mokėtojo kodas LT100001362119, buveinės ir korespondencijos adresas J. Tumo-Vaižganto g. 91, LT-90143 Plungė, kontaktai: el. p. info@tratc.lt, tel. nr. (8 448) 500 43. Toliau vaizdo duomenų tvarkymo ir naudojimo taisyklėse „Bendrovė“.
2. **Darbuotojas** — reiškia asmenį, kuris su Bendrove yra sudaręs darbo ar panašaus pobūdžio sutartį ir Bendrovės vadovo sprendimu yra paskirtas tvarkyti Asmens duomenis arba tokius duomenis tvarko pagal savo pareigybiniuose nuostatose įvardytas darbo funkcijas arba, kurio asmens duomenys yra tvarkomi.
3. **Darbuotojo darbo vieta** — darbui skirta Bendrovėje esanti patalpa ar Bendrovei priklausanti teritorija, kurioje Bendrovės Darbuotojas, atlieka pareigybės aprašyme nustatytas funkcijas.
4. **Asmens duomenys** — bet kuri informacija, susijusi su fiziniu asmeniu — duomenų subjektu, kurio tapatybė yra žinoma arba gali būti tiesiogiai ar netiesiogiai nustatyta pasinaudojant vaizdo duomenimis.
5. **Duomenų** **tvarkymas** — bet kuris su asmens duomenimis atliekamas veiksmas: rinkimas, užrašymas, kaupimas, saugojimas, klasifikavimas, grupavimas, jungimas, keitimas (papildymas ar taisymas), teikimas, paskelbimas, naudojimas, loginės ir (arba) aritmetinės operacijos, paieška, skleidimas, naikinimas ar kitoks veiksmas arba veiksmų rinkinys.
6. **Duomenų tvarkytojas** — juridinis ar fizinis (kuris nėra duomenų valdytojo darbuotojas) asmuo, duomenų valdytojo įgaliotas tvarkyti asmens duomenis. Duomenų tvarkytojas ir (arba) jo skyrimo tvarka gali būti nustatyti įstatymuose ar kituose teisės aktuose.
7. **Duomenų valdytojas** — Bendrovė, kuri viena arba drauge su kitais nustato asmens duomenų tvarkymo tikslus ir priemones.
8. **Prieiga prie vaizdo įrangos** - fizinė prieiga ar prieiga elektroninio ryšio priemonėmis, suteikianti asmeniui galimybę keisti, šalinti ar atnaujinti techninės vaizdo įrangos komponentes ar programinę įrangą, nustatyti vaizdo įrangos veikimo parametrus.
9. **Vaizdo įranga** — vaizdo stebėjimo ir įrašymo techninė ir programinė įranga.
10. **Reglamentas** — 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo nuostatas.
11. **Taisyklės** — šios „UAB „Telšių regiono atliekų tvarkymo“ vaizdo duomenų tvarkymo taisyklės“

# BENDROSIOS NUOSTATOS

1. Taisyklės reglamentuoja Bendrovės teritorijoje vykdomą vaizdo stebėjimą, pasitelkiant stebėjimo kameras, kurių įrašai automatiniu būdu talpinami duomenų įrašymo įrenginyje ar duomenų laikmenoje. Be kita ko, Bendrovės ekskursantų nuotraukų (atvaizdų) rinkimą ir saugojimą ekskursijų metu Bendrovės teritorijoje.

2. Vaizdo duomenų tvarkymo Bendrovėje taisyklių tikslas — reglamentuoti vaizdo duomenų tvarkymą Bendrovėje, užtikrinant 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo nuostatas, Lietuvos Respublikos asmens duomenų teisinės apsaugos įstatymo bei kitų susijusių teisęs aktų laikymąsi ir įgyvendinimą.

**III. VAIZDO STEBĖJIMO TIKSLAI IR APIMTIS**

1. Vaizdo stebėjimo tikslas - užtikrinti darbuotojų ir klientų sveikatą, naudojantis Bendrovės teikiamomis atliekų rūšiavimo ir tvarkymo paslaugomis. Taip pat užtikrinti Bendrovės, jos darbuotojų ir klientų turto apsaugą, užtikrinti atliekų tvarkymo taisyklių laikymąsi bei viešąją tvarką.

2. Vaizdo stebėjimo kameros ir jų fiksuojamos erdvės nurodytos Taisyklių 3 priede.

3.Vaizdo stebėjimo kameros turi būti įrengiamos taip, kad vaizdo stebėjimas nebūtų vykdomas didesnėje duomenų valdytojo teritorijoje ar patalpoje nei yra numatyta šių Taisyklių 3 dalies 2 punkte.

4. Draudžiama vykdyti vaizdo stebėjimą patalpose, kuriuose Duomenų subjektai pagrįstai tikisi absoliučios privatumo apsaugos ir kur toks stebėjimas žemintų žmogaus orumą (pvz., tualetuose, persirengimo kambariuose ir pan.).

5. Bendrovė užtikrina, kad prieš patenkant į patalpas (erdves) ir teritorijas visis asmenys konkliudentiniais ženklais (spec. ženklais) būtų informuojami apie vykdomą stebėjimą.

6. Vaizdo stebėjimo apimtis keičiama tik pakeitus Taisykles.

**IV. NUOTRAUKOS (ATVAIZDO) RINKIMO TIKSLAS IR APIMTIS**

1. Nuotraukos (atvaizdo) rinkimo ir saugojimo tikslas – užtikrinti Bendrovės teikiamų atliekų tvarkymo paslaugų veiklos sklaidą viešoje erdvėje ir skatinti prevenciškai rūšiuoti atliekas.

2. Atvaizdas renkamas tik gavus išankstinį ekskursijoje dalyvaujančių asmenų sutikimą (atstovų pagal įstatymą sutikimą) ir publikuojami išimtiniai tik bendrovės internetinėje svetainėje ir/ar facebook‘o paskyroje.

3. Nuotraukos (atvaizdo) rinkimą atlieka Bendrovės visuomenės informavimo specialistė.

4. Nuotraukos (atvaizdai) renkami Bendrovės nepavojingų atliekų sąvartyno teritorijoje adresu Prancūzų kelio g. 8, Jėrubaičių k., Plungės r. sav. bei išvažiuojamosiose edukaciniuose seminaruose, paskaitose.

5. Duomenys kaupiami ir saugomi ne ilgiau kaip 6 (šešis) mėn, nuo atvaizdo gavimo dienos.

6. Draudžiama vykdyti nuotraukų (atvaizdų) rinkimą patalpose, kuriose duomenų subjektas pagrįstai tikisi absoliučios privatumo apsaugos ir kur toks stebėjimas žemintų žmogaus orumą (pvz., tualetuose, persirengimo kambariuose ir pan.).

7. Bendrovė užtikrina, kad prieš nuotraukų (atvaizdų) rinkimą ekskursantai yra supažindinami su jų teisėmis, be kita ko, teise nesutikti su nuotraukos (atvaizdo) rinkimu.

**V. DUOMENŲ VALDYTOJO IR TVARKYTOJO FUNKCIJOS, TEISĖS IR PAREIGOS**

1. Duomenų valdytojas turi šias teises:

1.1. Rengti ir priimti vidinius teisės aktus, reglamentuojančius vaizdo stebėjimo vykdymą;

1.2. Spręsti dėl vaizdo duomenų teikimo;

1.3. Paskirti už vaizdo duomenų apsaugą atsakingą asmenį ar padalinį;

1.4. Įgalioti duomenų tvarkytojus tvarkyti vaizdo duomenis;

2. Duomenų valdytojas turi šias pareigas:

2.1. Užtikrinti Reglamento, LR ADTAĮ ir kituose teisės aktuose, reglamentuojančiuose asmens duomenų tvarkymą, nustatytus asmens duomenų tvarkymo reikalavimus;

2.2. Įgyvendinti duomenų subjekto teises Reglamento nustatyta tvarka;

2.3. Užtikrinti asmens duomenų saugumą, įgyvendinant tinkamas organizacines ir technines asmens duomenų saugumo priemones;

2.4. Parinkti tik tokį duomenų tvarkytoją, kuris garantuotų reikiamas technines ir organizacines asmens duomenų apsaugos priemones ir užtikrintų, kad tokių priemonių būtų laikomasi bei sudaryti sutartis su duomenų tvarkytojais. Duoti duomenų tvarkytojui nurodymus dėl vaizdo duomenų tvarkymo. Žinoti apie ketinamas sudaryti sutartis su pagalbiniais duomenų tvarkytojais bei duoti išankstinius rašytinius sutikimus dėl jų paskyrimo.

3. Duomenų valdytojas atlieka šias funkcijas:

3.1. Nustato vaizdo stebėjimo tikslą ir apimtį;

3.2. Organizuoja vaizdo stebėjimo sistemos diegimo darbus;

3.3. Suteikia prieigos teises ir įgaliojimus tvarkyti vaizdo duomenis;

3.4. Analizuoja technologines, metodologines ir organizacines vaizdo duomenų tvarkymo problemas ir priima sprendimus, reikalingus tinkamam vaizdo stebėjimo vykdymui užtikrinti;

3.5. Teikia metodinę pagalbą Darbuotojams ir Duomenų tvarkytojams vaizdo duomenų tvarkymo klausimais;

3.6. Organizuoja Darbuotojų mokymus Asmens duomenų teisinės apsaugos klausimais;

3.7. Vykdo kitas funkcijas, reikalingas įgyvendinti šių Taisyklių 4 dalyje nurodytas Duomenų valdytojo teises ir pareigas.

4. Duomenų tvarkytojo teisės, pareigos ir funkcijos yra tapačios, kurios taikomos Duomenų valdytojui, kaip tai apibrėžta šių Taisyklių 5 dalyje. Duomenų tvarkytojas gali turėti papildomų teisių, pareigų ir funkcijų, kurios apibrėžtos atskirose sutartyse, sudarytose tarp Duomenų valdytojo ir Duomenų tvarkytojo. Bet kuriuo atveju, Duomenų tvarkytojo teisės, pareigos ir funkcijos negali būti įtvirtintos mažesne apimtimi nei tai nustato Reglamentas.

**VI. VAIZDO DUOMENŲ TEIKIMAS IR DUOMENŲ GAVĖJAI**

1. Vaizdo duomenys tretiesiems asmenims teikiami tik esant LR ADTAĮ 5 straipsnyje nustatytam asmens duomenų teisėto tvarkymo kriterijui pagal Duomenų valdytojo ir duomenų gavėjo sudarytą asmens duomenų teikimo sutartį (daugkartinio teikimo atveju) arba duomenų gavėjo prašymą (vienkartinio teikimo atveju). Sutartyje turi būti nurodytas asmens duomenų naudojimo tikslas, teikimo ir gavimo teisinis pagrindas, sąlygos, tvarka ir reikiamų asmens duomenų apimtis. Prašyme turi būti nurodytas asmens duomenų naudojimo tikslas, teikimo bei gavimo teisinis pagrindas ir prašomų pateikti asmens duomenų apimtis. Kai asmens duomenys tvarkomi automatiniu būdu ir taikomos tinkamos duomenų saugumą užtikrinančios priemonės, teikiant asmens duomenis pagal Duomenų valdytojo ir duomenų gavėjo sudarytą asmens duomenų teikimo sutartį, prioritetas turi būti reikiamas automatiniam duomenų teikimui, o teikiant asmens duomenis pagal duomenų gavėjo prašymą – duomenų teikimui elektroninių ryšių priemonėmis.

2. Vaizdo duomenys Duomenų valdytojo gali būti pateikti ikiteisminio tyrimo įstaigai, prokurorui ar teismui dėl jų žinioje esančių administracinių, civilinių, baudžiamųjų bylų, kaip įrodymai ar kitais LR įstatymų nustatytais atvejais.

3.Susipažinti su vaizdo duomenimis, daryti jų kopijas, jeigu vaizdo medžiagoje atsispindi daugiau asmenų nei pats prašantysis Duomenų subjektams draudžiama, išskyrus šių Taisyklių 5 d. 2 p. nustatytus atvejus.

**VII. TECHNINĖS IR ORGANIZACINĖS ASMENS DUOMENŲ SAUGUMO PRIEMONĖS**

1. Užtikrinamas aukštas Vaizdo duomenų saugumo lygis.

2. Siekiant užtikrinti Vaizdo duomenų saugumą įgyvendinamos šios organizacinės ir techninės asmens duomenų saugumo priemonės:

2.1. prieiga prie vaizdo duomenų gali būti suteikta tik tam asmeniui, kuriam vaizdo duomenys yra reikalingi jo funkcijoms vykdyti;

2.2. su vaizdo duomenimis galima atlikti tik tuos veiksmus, kuriems atlikti naudotojui yra suteiktos teisės;

2.3. prieiga prie asmens duomenų apsaugoma slaptažodžiais;

2.4. užtikrinama asmens duomenų apsauga nuo neteisėto prisijungimo prie vietinio tinklo elektroninių ryšių priemonėmis;

3. Prieigos teisių ir įgaliojimų tvarkyti Vaizdo duomenis suteikimo, naikinimo ir keitimo tvarka:

3.1. Prieigos teisės ir įgaliojimai tvarkyti Vaizdo duomenis suteikiami ir keičiami Bendrovės vadovo įsakymu;

3.2. Dėl prieigos prie Vaizdo duomenų suteikimo kreipiasi Duomenų valdytojo darbuotojo tiesioginis vadovas;

3.3. Už įsakymo dėl prieigos prie Vaizdo duomenų suteikimo ar naikinimo vykdymą atsakingas Bendrovės direktorius (kontaktai – info@tratc.lt, J. Tumo-Vaižganto g. 91, LT-90143 Plungė).

3.4. Prieigos teisės prie Vaizdo duomenų naikinamos pasibaigus Duomenų valdytojo ir jo Darbuotojo darbo santykiams, pasikeitus darbo funkcijoms, kurioms vykdyti prieiga prie vaizdo duomenų nereikalinga, taip pat nutraukus asmens duomenų tvarkymo sutartį, sudarytą su asmens Duomenų tvarkytoju, ar šiai sutarčiai nustojus galioti.

4. Darbuotojas, tvarkantis vaizdo duomenis, privalo:

4.1. laikytis pagrindinių, asmens duomenų tvarkymo ir saugumo reikalavimų, įtvirtintų Reglamente (ES) 2016/679, Lietuvos Respublikos asmens duomenų teisinės apsaugos įstatyme, šiose Taisyklėse ir kituose teisės aktuose;

4.2. užtikrinti, kad į vaizdo stebėjimo kameromis fiksuojamą erdvę nepatektų gyvenamoji patalpa ir (arba) jai priklausanti privati teritorija ar įėjimas į ją, išskyrus įstatymų numatytus atvejus, bei patalpos, kuriose duomenų subjektas pagrįstai tikisi absoliučios privatumo apsaugos ir kur toks stebėjimas žemintų žmogaus orumą.

4.3. laikytis šiose taisyklėse nustatytų organizacinių ir techninių asmens duomenų saugumo priemonių, kad būtų užkirstas kelias netyčiniam ar neteisėtam vaizdo duomenų sunaikinimui, praradimui, pakeitimui, atskleidimui, taip pat bet kokiam kitam neteisėtam tvarkymui, saugoti vaizdo duomenų įrašymo įrenginiuose ir (ar) laikmenose esančiose vaizdo duomenis;

4.4. užtikrinti, kad vaizdo stebėjimo sistema būtų techniškai tvarkinga, techniniai šios sistemos sutrikimai būtų šalinami operatyviai, naudojant visus turimus techninius resursus;

4.5. neatskleisti, neperduoti ir nesudaryti sąlygų bet kokiomis priemonėmis susipažinti su vaizdo duomenimis asmeniui, kuris nėra įgaliotas tvarkyti vaizdo duomenų;

4.6. laikytis kitų šiose Taisyklėse ir kituose asmens duomenų apsaugą reglamentuojančiuose teisės aktuose nustatytų reikalavimų.

5. Vaizdo duomenys įrašomi ir saugomi iki 2 (dviejų) mėn., pasibaigus šiam terminui, nauji įrašyti duomenys perrašomi ant seniau įrašytų duomenų, todėl ankstesnieji yra automatiškai sunaikinami. Jeigu vaizdo įrašų duomenys naudojami kaip įrodymai civilinėje, administracinėje ar baudžiamojoje byloje ar kitais įstatymų nustatytais atvejais, Vaizdo duomenys gali būti saugomi tiek, kiek reikalingi šiems duomenų tvarkymo tikslams, ir sunaikinami nedelsiant, kai tampa nebereikalingi.

**VIII. VAIZDO DUOMENŲ SAUGUMO PAŽEIDIMŲ VALDYMO IR REGAGAVIMO Į ŠIUOS PAŽEIDIMUS TVARKA**

1. Duomenų valdytojo darbuotojai, turintys prieigos teisę prie Vaizdo duomenų, pastebėję Vaizdo

Duomenų saugumo pažeidimus (veiksmus ar neveikimą, galinčius sukelti ar sukeliančius grėsmę asmens duomenų saugumui) turi informuoti Bendrovės vadovą.

2. Įvertinus Vaizdo duomenų apaugos pažeidimo rizikos veiksnius, pažeidimo poveikio laipsnį, žalą ir padarinius, kiekvienu konkrečiu atveju Bendrovės vadovas priima sprendimus dėl priemonių, reikiamų Vaizdo duomenų apsaugos pažeidimui ir jo padariniams pašalinti.

**IX. DUOMENŲ SUBJEKTO TEISIŲ ĮGYVENDINIMO TVARKA**

1. Duomenų subjektas turi šias teises:

1.1. Žinoti (būti informuotas) apie savo Vaizdo duomenų tvarkymą;

1.2. Susipažinti su savo Vaizdo duomenimis ir kaip jie yra tvarkomi;

1.3. Nesutikti, kad būtų tvarkomi jo Vaizdo duomenys;

1.4. Reikalauti sunaikinti savo Vaizdo duomenis arba sustabdyti, išskyrus saugojimą, savo Vaizdo duomenų tvarkymo veiksmus, kai duomenys tvarkomi nesilaikant šio ir kitų įstatymų nuostatų ar reikalauti ištrinti savo Vaizdo duomenis, nenurodęs priežasties.

2. Duomenų subjekto teisė žinoti apie savo Vaizdo duomenų tvarkymą įgyvendinama šia tvarka:

2.1. Asmenys, kurie nėra Duomenų valdytojo darbuotojai ir kurių Vaizdo duomenys tvarkomi, vykdant Vaizdo stebėjimą, apie vykdomą Vaizdo stebėjimą yra informuojami, iškabinant informacines lenteles prieš patenkant į patalpas ar teritoriją, kurioje vykdomas Vaizdo stebėjimas;

2.2. Duomenų valdytojo darbuotojai apie Vaizdo stebėjimą darbo vietoje, Duomenų valdytojo patalpose ar teritorijoje, kuriose dirba, turi būti informuojami:

2.2.1. prieš pradedant vykdyti Vaizdo stebėjimą arba pirmąją darbuotojo darbo dieną, arba pirmąją darbo dieną po darbuotojo atostogų, nedarbingumo laikotarpio ar pan., jei vaizdo stebėjimas buvo pradėtas vykdyti šiuo laikotarpiu;

2.2.2. pasirašytinai supažindinant su šiomis Taisyklėmis. Atsakingas už darbuotojų supažindinimą yra darbuotojo tiesioginis vadovas.

3. Duomenų subjekto teisė susipažinti su savo vaizdo duomenimis įgyvendinama šia tvarka:

3.1. Duomenų subjektas, pateikęs Duomenų valdytojui ar Duomenų tvarkytojui asmens tapatybę patvirtinantį dokumentą arba teisės aktų nustatyta tvarka ar elektroninių ryšių priemonėmis, kurios leidžia tinkamai indentifikuoti asmenį, patvirtinęs savo asmens tapatybę, turi teisę gauti informaciją, iš kokių šaltinių ir kokie jo Vaizdo duomenys surinkti, kukiu tikslu jie tvarkomi, kokiems duomenų gavėjams teikiami ir buvo teikti bent per paskutinius vienerius metus. Jei prašymą Duomenų subjektas siunčia paštu ar per pasiuntinį, prie prašymo turi būti pridėta notaro patvirtinta Duomenų subjekto asmens tapatybę patvirtinančio dokumento kopija. Kai dėl informacijos apie asmenį kreipiasi jo atstovas, jis turi pateikti atstovavimą patvirtinantį dokumentą ir savo asmens tapatybę patvirtinantį dokumentą. Tuo atveju, jeigu Duomenų subjekto teisė susipažinti su savo Vaizdo duomenimis, negali būti įgyvendinta per Duomenų subjekto atstovą, nepateikus Duomenų subjekto asmens tapatybę patvirtinančio dokumento ar jo patvirtintos kopijos (*pvz., Duomenų valdytojas, neturėdamas duomenų subjekto veido atvaizdo, negali įgyvendinti duomenų subjekto teisės susipažinti su savo vaizdo duomenimis*), Duomenų subjekto atstovas apie tai turi būti informuojamas ne vėliau kaip per 30 kalendorinių dienų nuo kreipimosi dienos. Jei Duomenų subjekto atstovo prašymas išreikštas rašytine forma, Duomenų valdytojas turi pateikti jam atsakymą raštu.

3.2. Prašymą dėl susipažinimo su Vaizdo duomenimis ir Vaizdo duomenų gavimo subjektai gali patiekti el. p. info@tratc.lt arba siųsti prašymą registruotu paštu adresu J. Tumo-Vaižganto g. 91, LT-90143 Plungė.

3.3. Gavus Duomenų subjekto paklausimą dėl jo Vaizdo duomenų tvarkymo ir patikrinus Duomenų subjekto tapatybę, Duomenų subjektui suteikiama informacija, ar su juo susiję Vaizdo duomenys yra tvarkomi ir pateikiami Duomenų subjektui prašomi duomenys (sudaroma galimybė Duomenų valdytojo patalpose peržiūrėti vaizdo įrašą, arba, Duomenų subjekto prašymu, pateikiami vaizdo įrašo kopijos išorinėje laikmenoje ar nuotrauka).

3.4.Įgyvendinant Duomenų subjekto teisę susipažinti su savo Vaizdo duomenimis, užtikrinama trečiųjų asmenų teisė į privatų gyvenimą, t. y. Duomenų subjektui susipažįstant su vaizdo įrašu, jeigu vaizdo įraše matomi kiti asmenys, kurių tapatybė gali būti nustatyta, ar kita informacija, kuri gali pažeisti trečiųjų asmenų privatumą (pvz., transporto priemonės valstybiniai numeriai), šie vaizdai turi būti retušuoti ar kitais būdais panaikinama galimybė indentifikuoti trečiuosius asmenis.

3.5. Gavus Duomenų subjekto prašymą susipažinti su Vaizdo duomenimis, informacija, ar su juo susiję Vaizdo duomenys yra tvarkomi, ir Duomenų subjekto prašomi duomenys pateikiami ne vėliau kaip per 30 kalendorinių dienų nuo Duomenų subjekto kreipimosi dienos. Duomenų subjekto prašymu tokie duomenys turi būti pateikiami raštu. Neatlygintinai tokius duomenis Duomenų valdytojas teikia Duomenų subjektui kartą per kalendorinius metus. Teikiant duomenis atlygintinai, atlyginimo dydis neturi viršyti duomenų teikimo sąnaudų. Duomenų teikimo atlyginimo dydį duomenų valdytojas nustato vadovaujantis Duomenų teikimo duomenų subjektui atlyginimo tvarkos aprašu, patvirtintu Lietuvos Respublikos Vyriausybės 2001 m. vasario 28 d. nutarimu Nr. „Dėl Duomenų teikimo duomenų subjektui atlyginimo tvarkos aprašo patvirtinimo“.

4. Duomenų valdytojas turi teisę motyvuotai atsisakyti įgyvendinti duomenų subjekto teises esant LR ADTAĮ 23 straipsnio 2 dalyje numatytoms aplinkybėms.

**X. BAIGIAMOSIOS NUOSTATOS**

1. Darbuotojai, kurie yra įgalioti tvarkyti Vaizdo duomenis arba eidami savo pareigas Bendrovėje juos sužino, privalo laikytis šių Taisyklių, pagrindinių asmens duomenų tvarkymo reikalavimų bei konfidencialumo ir saugumo reikalavimų, įtvirtintų Reglamente, LR ADTAĮ ir šiose Taisyklėse. Darbuotojai pažeidę Taisykles, Reglamentą ir (ar) LR ADTAĮ atsako teisės aktų nustatyta tvarka.

2. Patvirtinus Taisykles, darbuotojai su jomis supažindinami pasirašytinai. Priėmus naują darbuotoją, jis su Taisyklėmis privalo būti supažindintas pirmąją jo darbo dieną. Už susipažinimą su Taisyklėmis atsakingas tiesioginis darbuotojo vadovas.

3. Taisyklės ne rečiau kaip per 2 metus peržiūrimos ir, reikalui esant ar pasikeitus Vaizdo duomenų tvarkymą reglamentuojantiems teisės aktams, atnaujinamos.

4. Darbuotojai su šiomis Taisyklėmis supažindinami pagal vaizdo duomenų tvarkymo taisyklių 1 priedo formą.

5. Darbuotojai, kurie turi prieigą prie vaizdo duomenų su šiomis Taisyklėmis supažindinami pagal vaizdo duomenų tvarkymo taisyklių 2 priedo formą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_